《寄唐充之二十韵》
宋代·吕本中

俗事自相促，吾生常作难。长河已万折，险路复千盘。

坎壈深藏步，岑嵚稳转鞍。谁知守樗散，略不误泥蟠。

末学多乖谬，微躯寔控抟。小儿成顶领，烈士吐心肝。

许下少文举，吴中无伯鸾。直须识根柢，始是极波澜。

念此欲谁语，想公还自宽。屡成长剑倚，得洗夜虫酸。

解后终年别，殷勤一笑欢。已除舌本强，仍斲鼻端漫。

直节群公念，高名四海间。相期更无事，所祝在加餐。

晚日留残雪，春雷续浅寒。欲行殊未必，坚坐只长叹。

不厌道里远，敢辞裘褐单。却寻三语掾，重对两蒲团。

剩欲洗胸次，先留倒笔端。何须灞陵岸，回首望长安。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。